Et møde mellem en flok unge fyre i midttyverne onsdag eftermiddag endte blodigt - foran hotel Scandic Aalborg City ved AKKC. Fem-seks mænd med kendskab til hinanden, som Nordjyllands Politi formoder er fastboende indvandrere fra Aalborg, mødtes foran hotellet - formentlig for at diskutere en sag. Og herfra stak det så af. - Det gik over til tumult og slagsmål. Der blev trukket en kniv, hvor en person så blev stukket overfladisk i den ene balle. Han er kørt på skadestuen, men uden alvorlige skader, oplyser vagtchef ved Nordjyllands Politi, Karsten Højrup Christensen. Vagtchefen afviser, at episoden er banderelateret. Næste skridt i sagen bliver at afhøre de to anholdte. - Nu skal vi snakke med de to mænd for at finde ud af, hvad der egentlig foregik. Derefter vil vi tage stilling til, om de skal fremstilles i grundlovsforhør i morgen, siger Karsten Højrup Christensen.

Referat:
To personer blev anholdt i forbindelse med et gruppeslagsmål, hvor en mand blev stukket ned. Episoden er ikke bande-relateret.